Pilonu

U Pilonu (o Pilone) era un vistitu tradiziunali corsu. Era fattu di pannu corsu o in pelu caprunu sanu. U pilonu era senza manichi nè apartura. Di i volti ci era una balzana di tela, nera, chì u rinfurzava in ghjò. 

U pilonu novu era longu, ma à misura ch'eddu frustava, si pudia taglià un pocu in ghjò è divintava più cortu à pocu à pocu. Ma ci erani i variazioni da una pievi à quidda altra, apposta chì u pilonu era purtatu più longu in Pumonti cà in Cismonti. U pilonu era u vistitu di i pastori, ma dinò di i cacciadori, chì i parava da u fretu è da l'acqua. Pisava mori u pilonu, insin'à ottu chilò.

U pilonu era fattu par u più in Siscu, Corti, Venacu, o in Bucugnà. Era ancu apprizziatu da l'ufficiali inglesi chì friquintavani l'isula à u seculu XIX (Dizziunariu U Muntese).

Citazioni
Accadi à spessu chi u pilonu fussi citatu in a cultura è in a litteratura corsa. Par esempiu:
 in i pruverbii:
 Par maghju o par maghjonu, ùn ti caccià u to pilonu.

 Un pilone ùn serve solu un annu. (Dizziunariu U Muntese)
 in a festa di Sant'Andria, u 30 nuvembri, i ziteddi andavani da una casa à quissa altra cantendu una pricantula, è à quiddu chì ùn dava nudda, si facia a siguenti risposta:
Chì vo abbiati tanti chjirchjoniCh’iddu ci hè pila in un pilonu.
 in u buciaru di una ghjuvanetta di Tassu:
Isfurcà vogliu lu palu,
Quiddu di setti furconi,
Ch'ùn ci s'appenda più zanu
Nè cappucciu nè pilonu
È taglià vogliu la coda
À Cimoscu ed à Falconi.

 Da veda dinò 
camisgia
cuttesce
a camisgetta

Liami
  Sant'Andria, Matina Latina

Riferimenti
 Galletti, (1863) Storia illustrata di a Corsica - Histoire illustrée de la Corse
 Pecqueux-Barboni, R. (2008) Pannu è panni - Costumes de Corse, Albiana
 Ciavatti, Petru (dir. redazzione) Dizziunariu U Muntese, 1984, Albiana

Categoria:Vistiti di Corsica
Categoria:Vistitu
Categoria:Etnulugia